Alle de norske slått av brite – NRK Sport – Sportsnyheter, resultater og sendeplan
OSLO/TOBLACH (NRK): Det er blitt et uvant syn: et verdenscuprenn i langrenn uten en nordmann på pallen. Der havnet imidlertid ukjente Andrew Young.
VIDEO: Pellegrino vinner, mens Andrew Young blir nummer tre.
Publisert 19.12.2015, kl. 14.54
– Vi er slått av Storbritannia i en sprint! I verdenscupen på ski! utbrøt kommentator Jann Post da det ble klart: At ukjente Andrew Young kom på tredjeplass på sprinten i Toblach.
– Han setter Storbritannia på kartet her, kommenterte ekspert Torgeir Bjørn leende.
De norske løperne var ikke spesielt fornøyd med at ingen av dem nådde opp på pallen, men prøvde å glede seg over britens suksess.
– Det er kult at det er flere som hevder seg, og det er moro for ham. Andrew er en kjempekar, så det er bare hyggelig, sier Sondre Turvoll Fossli.
Young har bare vært topp ti i verdenscupen én gang tidligere, også da i sprint. Han har en rimelig tynn merittliste med en 37.-plass som sitt beste individuelle resultat i mesterskap, men nå har han plutselig en tredjeplass - foran hele det norske skilandslaget.
– Åhåhå, dette er ganske sjukt. Det er nesten så jeg ikke tror det har skjedd, sier Young til NRK.
– Jeg klarer ikke semifinale i Norgescupen engang, nivået i Norge er så sykt. Og her greier jeg pallen, det er helt rått, sier han.
Storbritannia er en såpass liten skinasjon at de har inngått et samarbeid med Norge, hvor medlemmer av det norske støtteapparatet kan bruke britenes vester, mot at britene får tips og råd fra de norske smørerne. Norge har altså hjulpet britene til pallplassen.
– Dette er helt enormt, en milepæl for det britiske laget. Vi er et lite lag, det er bare jeg som er ute og tester. Dette er en mikroidrett i Storbritannia, sier trener Jostein Hestmann Vinjerui.
23-åringen utnyttet det som ble en svak norsk dag i Toblach. Alle de ti nordmennene gikk videre fra prologen, men derfra og inn falt de fra én etter én.
Finn-Hågen Krogh ble Norges største håp i finalen, men havnet bakpå mot slutten. Han ble til slutt nummer fem, mens italienske Pellegrino vant.